三月二十日遊南臺
作者：賀鑄
朝代：宋

paragraphs: 晴春六十日，不與酒盃親。
吏事豈無閒，風雨復兼旬。
始作南城遊，時物固已陳。
掃不見桃李，濃綠迷荆榛。
登高暫逍遥，引目清泗濱。
向田有交逕，俯城皆要津。
得意屬禽魚，可愛不可馴。
顧余千里客，眷此十日春。
胡不念爾生，筋骸勞欠伸。
二十起丁籍，一官初爲貧。
侜張西復東，甑滿萊蕪塵。
黄綬彼何物，豕苓安足珍。
山園有芳蘭，幽珮手自紉。
長哦白雲謠，遐想紫陽真。
去矣南昌尉，庶幾乎若人。